CELEX: 32010R1065
Language: sk
Date: 2010-11-19 00:00:00
Title: Nariadenie Komisie (EÚ) č. 1065/2010 z  19. novembra 2010 o zatriedení určitého tovaru do kombinovanej nomenklatúry

20.11.2010   
            
            
               SK
            
            
               Úradný vestník Európskej únie
            
            
               L 304/7
            
         NARIADENIE KOMISIE (EÚ) č. 1065/2010
   z 19. novembra 2010
   o zatriedení určitého tovaru do kombinovanej nomenklatúry
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Rady (EHS) č. 2658/87 z 23. júla 1987 o colnej a štatistickej nomenklatúre a o Spoločnom colnom sadzobníku (1), a najmä na jeho článok 9 ods. 1 písm. a),
   keďže:
   
               (1)
            
            
               S cieľom zabezpečiť jednotné uplatňovanie kombinovanej nomenklatúry, ktorá tvorí prílohu k nariadeniu (EHS) č. 2658/87, je potrebné prijať opatrenia týkajúce sa zatriedenia tovaru uvedeného v prílohe k tomuto nariadeniu.
            
         
               (2)
            
            
               V nariadení (EHS) č. 2658/87 sa ustanovili všeobecné pravidlá výkladu kombinovanej nomenklatúry. Tieto pravidlá sa takisto uplatňujú na akúkoľvek inú nomenklatúru, ktorá sa na kombinovanej nomenklatúre celkovo alebo čiastočne zakladá, alebo ktorá k nej pridáva akékoľvek ďalšie rozdelenie a ktorá je ustanovená v osobitných ustanoveniach Únie s ohľadom na uplatňovanie colných a iných opatrení vzťahujúcich sa na obchod s tovarom.
            
         
               (3)
            
            
               Podľa uvedených všeobecných pravidiel by sa tovar opísaný v stĺpci 1 tabuľky uvedenej v prílohe mal zatriediť pod číselný znak KN uvedený v stĺpci 2 na základe dôvodov uvedených v stĺpci 3 danej tabuľky.
            
         
               (4)
            
            
               Je potrebné umožniť, aby sa držiteľ záväznej informácie o nomenklatúrnom zatriedení, ktorú vydali colné orgány členských štátov v súvislosti so zatriedením tovaru podľa kombinovanej nomenklatúry, ale ktorá nie je v súlade s týmto nariadením, mohol na túto informáciu aj naďalej odvolávať počas troch mesiacov podľa článku 12 ods. 6 nariadenia Rady (EHS) č. 2913/92 z 12. októbra 1992, ktorým sa ustanovuje Colný kódex Spoločenstva (2).
            
         
               (5)
            
            
               Opatrenia stanovené v tomto nariadení sú v súlade so stanoviskom Výboru pre colný kódex,
            
         PRIJALA TOTO NARIADENIE:
   Článok 1
   Tovar opísaný v stĺpci 1 tabuľky uvedenej v prílohe sa zatriedi v rámci kombinovanej nomenklatúry podľa číselného znaku KN uvedeného v stĺpci 2 tejto tabuľky.
   Článok 2
   Na záväzné informácie o nomenklatúrnom zatriedení tovaru vydané colnými orgánmi členských štátov, ktoré nie sú v súlade s týmto nariadením, je možné odvolávať sa aj naďalej počas troch mesiacov podľa článku 12 ods. 6 nariadenia (EHS) č. 2913/92.
   Článok 3
   Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 19. novembra 2010
      
         
            Za Komisiu v mene predsedu
         
         Algirdas ŠEMETA
         
            člen Komisie
         
      
   
   
      (1)  Ú. v. ES L 256, 7.9.1987, s. 1.
   
      (2)  Ú. v. ES L 302, 19.10.1992, s. 1.
   
      PRÍLOHA
      
                  Opis tovaru
               
               
                  Zatriedenie
                  (číselný znak KN)
               
               
                  Odôvodnenie
               
            
                  (1)
               
               
                  (2)
               
               
                  (3)
               
            
                  Výrobok pozostáva z lepenkového valca a rúčky z lisovaného plastu (tzv. „valček na textil“).
                  Lepenkový valec je z vonkajšej strany pokrytý samolepiacim papierom a z vnútornej strany je pokrytý syntetickým plastom.
                  Lepenkový valec so samolepiacim papierom je určený na jednorazové použitie a dá sa vymeniť. Je zabalený v ochrannej vrstve z papiera, na ktorom sa uvádza návod na použitie výrobku.
                  Výrobok sa používa na odstránenie napr. prachu, vlákien, vlasov alebo chlpov, lupín z textilných odevov atď.
               
               
                  9603 90 91
               
               
                  Zatriedenie je určené všeobecnými pravidlami 1, 4 a 6 na interpretáciu kombinovanej nomenklatúry a znením číselných znakov KN 9603, 9603 90 a 9603 90 91.
                  Výrobok, ktorý sa nedá na prvý pohľad zatriediť do špecifickej položky, sa najviac podobá na kefy položky 9603. Položka 9603 obsahuje rôzne výrobky, ktoré sa značne odlišujú materiálom a tvarom (pozri tiež vysvetlivky k harmonizovanému systému k položke 9603).
                  Výrobok sa preto zatriedi do číselného znaku KN 9603 90 91 ako ostatné kefy.